Všeobecné   záväzné   nariadenie

obce    R a k o v i c e 

č. 10

O   URČENÍ   ŠKOLSKÉHO   OBVODU 
ZÁKLADNEJ   ŠKOLY  S  MATERSKOU ŠKOLOU  RAKOVICE,   KTOREJ ZRIAĎOVATEĽOM  JE   OBEC RAKOVICE

Všeobecne  záväzné  nariadenie č. 10
o určení školského obvodu Základnej školy s materskou školou Rakovice, 
ktorej zriaďovateľom je Obec Rakovice.

	Obecné zastupiteľstvo Obce Rakovice, na základe prenesenej pôsobnosti podľa článku 71 Ústavy Slovenskej republiky a podľa § 5, ods. 1 a § 6 ods. 2, zákona č. 369/1990 Zb. o obecnom zriadení v znení neskorších predpisov a  podľa § 8, ods. 1, zákona č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov, vydáva toto Všeobecne záväzné nariadenie (ďalej len „VZN“), o určení školského obvodu Základnej školy s materskou školou Rakovice, ktorej zriaďovateľom je Obec Rakovice.

PRVÁ ČASŤ
Úvodné ustanovenia
Čl. 1

Účelom tohto všeobecne záväzného nariadenia (ďalej len VZN) je určiť školský obvod pre Základnú školu s materskou školou Rakovice, ktorej zriaďovateľom je Obec Rakovice, s cieľom zabezpečiť plnenie povinnej školskej dochádzky žiakom v základnej škole.

DRUHÁ ČASŤ
Základné ustanovenia
Čl. 2

1.	Žiak plní povinnú školskú dochádzku v základnej škole v školskom obvode, v ktorom          má trvalé bydlisko, ak sa zákonný zástupca žiaka nerozhodne inak v zmysle platného zákona.
2.	Žiak môže plniť povinnú školskú dochádzku v základnej škole mimo školského obvodu, v ktorom má trvalé bydlisko, so súhlasom riaditeľa základnej školy, do ktorej sa hlási. Riaditeľ základnej školy, do ktorej bol žiak prijatý, oznámi túto skutočnosť riaditeľovi základnej školy v školskom obvode, v ktorom má žiak trvalé bydlisko, ako aj zriaďovateľovi základnej školy, do ktorej bol žiak prijatý.
3.	Obec, ktorá je zriaďovateľom príslušnej základnej školy, oznámi obci, v ktorej má žiak trvalé bydlisko, jeho prijatie do základnej školy v príslušnom školskom obvode. 

TRETIA ČASŤ
Určenie školského obvodu Základnej školy s materskou školou Rakovice, ktorej zriaďovateľom je  Obec Rakovice
Čl. 3

1. Obec Rakovice je zriaďovateľom Základnej školy s materskou školou Rakovice s právnou subjektivitou  so  sídlom Rakovice č. 15, 922 08 Rakovice, IČO: 37838741. 
2.   Týmto VZN určuje Obec Rakovice školský obvod pre celé územie Obce Rakovice.
3.  Základná škola s materskou školou Rakovice je školským obvodom pre žiakov II. stupňa Obce Borovce a Obce Veselé.
4.   V prípadoch, ak je väčší záujem žiakov o dochádzku v predmetnej základnej škole ako je  možné z kapacitných dôvodov v jednotlivých triedach umiestniť, je riaditeľ základnej školy  povinný určiť poradie žiakov na prijatie do predmetnej základnej školy  v závislosti na určení školského obvodu základnej školy, adresy trvalého pobytu žiakov, s uprednostnením žiakov územia Obcí Rakovice, Borovce a Veselé.

ŠTVRTÁ ČASŤ
Ostatné ustanovenia
Čl. 4

1.	V zmysle § 8, ods. 6 a ods. 7, zákona č. 596/2003 Z.z., o štátnej správe v školstve a školskej samospráve a o zmene a doplnení niektorých zákonov, Základná škola s materskou školou Rakovice, zabezpečí z prostriedkov štátneho rozpočtu uhradenie zákonnému zástupcovi žiaka plniaceho si povinnú školskú dochádzku z Obce Borovce a Veselé, cestovné náklady na dopravu žiaka do školy i späť do miesta trvalého bydliska vo výške ceny hromadnej dopravy, ak nezabezpečí dopravu žiaka inak.

Obec Rakovice, ako zriaďovateľ Základnej školy s materskou školou Rakovice, zodpovedá za ustanovenie rady školy.  S prihliadnutím na celkový počet zamestnancov školy určuje Obec Rakovice zloženie a počet členov rady školy podľa § 25 ods. 2 – 5.  Rada školy bude mať spolu 11 členov a bude konštituovaná v zmysle príslušných ustanovení § 25 zákona č. 596/2003 Z.z. a jej činnosť sa bude riadiť ďalšími dotknutými ustanoveniami zákona č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov.  Zloženie Rady školy pri Základnej škole s materskou školou Rakovice v počte 11 členov bude nasledovné:
- 4 delegovaní zástupcovia za zriaďovateľa – za Obec Rakovice
- 3 zástupcovia rodičov žiakov navštevujúcich základnú školu, ktorí nie sú zamestnancami školy  
- 1 zástupca rodičov detí navštevujúcich materskú školu, ktorý nie je zamestnancom školy
- 2 zástupcovia pedagogických pracovníkov:  1 pedagogický pracovník za základnú školu
                                                                         1 pedagogický pracovník za materskú školu
- 1 zástupca ostatných zamestnancov školy 

Čl. 5
Účinnosť

1.	Na tomto nariadení sa uznieslo Obecné zastupiteľstvo v Rakoviciach dňa 12.12.2008, číslo uznesenia 105/2008.
2.	Ruší sa všeobecne záväzné nariadenie obce Rakovice o školskom obvode zo dňa 15.12.2006.
3.  Toto všeobecne záväzné nariadenie obce Rakovice nadobúda účinnosť 1.januára 2009.

V Rakoviciach dňa 12.12.2008

                                                                              Dušan   D a l o š
                                                                             starosta obce Rakovice